**Likumprojekta "E-lietas koplietošanas risinājumu platformas likums" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts "E-lietas koplietošanas risinājumu platformas likums" (turpmāk – likumprojekts) izstrādāts, lai noregulētu e-lietas koplietošanas risinājumu platformas darbību, radītu tiesisku pamatu iestādēm, izmantojot e-lietas koplietošanas risinājumu platformu, apstrādāt personas datus, citām procesos iesaistītajām personām piekļūt lietas materiāliem, izmantojot e-lietas portālu. Lai nodrošinātu vienotu koordinētu e-lietas darbību un attīstību, noteikts regulējums e-lietas pārraudzības institūtam.  Likumprojekts stāsies spēkā 2021. gada 1. decembrī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Saskaņā ar Valdības rīcības plāna, kas apstiprināts ar Ministru kabineta 2019. gada 7. maija rīkojumu Nr.210 "Par Valdības rīcības plānu Deklarācijas par Artura Krišjāņa Kariņa vadītā Ministru kabineta iecerēto darbību īstenošanai", 177.1. uzdevumu ir paredzēts attīstīt modernus tehnoloģiskus risinājumus tieslietu sistēmas nodrošināšanā, veicinot iestāžu resursu efektīvu izmantošanu un mūsdienīgu, uz cilvēku vērstu, ērtu un saprotamu tieslietu nozares pakalpojumu nodrošināšanu. Valdības rīcības plāna uzdevuma realizācijai ir noteikts izstrādāt e‑lietu un ieviest to tiesās, lai izveidotu vienotu un efektīvu tiesvedības elektronisko procesu, samazinot tiesvedības termiņus un nodrošinot informācijas pieejamību un atklātību. Šis Valdības rīcības plāna punkts aptver arī Iekšlietu ministrijas dalību e-lietas programmā, nodrošinot kriminālprocesa digitalizāciju. Līdz ar to, atbilstoši minētajam Valdības rīcības plānam, lai noregulētu e-lietas darbību, tiek izstrādāts šis likumprojekts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Eiropas Savienības fondu 2014.-2020. gada plānošanas periodā Tieslietu ministrija, tās padotības iestādes un Latvijas Republikas prokuratūra 2017. gadā uzsāka 1. posmu e-lietas programmas projektu realizācijai. E-lietas programmas 1. posmā galvenā uzmanība ir vērsta uz tiesvedības procesu, ietverot pirmstiesas procesu prokuratūrā un sodu izpildi, tādēļ šobrīd tiek attīstītas četras informācijas sistēmas – Tiesu informācijas sistēma (TIS), Prokuratūras informācijas sistēma (ProIS), Valsts probācijas dienesta informācijas sistēma (PLUS) un Ieslodzījuma vietu pārvaldes Ieslodzīto informācijas sistēma. Šī programma tiek finansēta Eiropas Reģionālās attīstības fonda (turpmāk - ERAF) līdzfinansējuma Specifiskā atbalsta mērķa Darbības programmas "Izaugsme un nodarbinātība" 2.2.1. specifiskā atbalsta mērķa "Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību" 2.2.1.1. pasākuma "Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība" ietvaros. Vadošo e-lietas programmas projektu īsteno Tiesu administrācija, kura projektā nodrošina e-lietas koplietošanas risinājumu platformas izstrādi, centralizētu administrēšanu un programmas projektu savstarpējo koordināciju.  E-lietas 2. posms paredz, ka tiks pilnveidotas jau iesaistītās informācijas sistēmas un koplietošanas risinājumi, kā arī tiek digitalizēts izmeklēšanas process, un e-lietai pievienojas izmeklēšanas iestādes. 2020. gadā, gatavojoties uzsākt e-lietas 2. posmu, tika identificēta nepieciešamība juridiski nostiprināt e-lietas koplietošanas risinājumu platformas mērķi, apstrādājamās informācijas apjomu, datu apstrādes principus, iesaistītās puses un to atbildības apjomu un citus saistītos jautājumus, virzot horizontāla normatīvā akta izstrādi. Nepieciešamība pamatota tajā, ka nav efektīvi veikt izmaiņas visos iesaistītajos likumos, katrā no tiem iekļaujot informāciju par e-lietas koplietošanas risinājumiem (elektronisko lietu katalogs, koplietošanas kalendāri, reģistri, koplietošanas lietotnes un rīki, e-lietas portāls), to darbības koncepciju, datu apmaiņu un atspoguļošanu, vienoto e-lietas arhivēšanas pieeju, u.c.  2021. gada 11. janvārī tika publiskots Valsts kontroles 2020. gada 23. decembra revīzijas ziņojums "Noziedzīgu nodarījumu ekonomikas un finanšu jomā izmeklēšanas un iztiesāšanas efektivitāte" (turpmāk – revīzijas ziņojums), kur viens no izvērtētajiem elementiem ir "E-lietas programmas vadības risku izvērtējums". Šajā revīzijas ziņojumā tiek norādīts uz vairākiem trūkumiem attiecībā uz vienotu e-lietas programmu (tieslietu un iekšlietu) vadību. Revīzijā tika konstatēts, ka valstī nav kopēja redzējuma un rīcības plāna e-lietas izveidei, e-lietas īstenošana ir sadrumstalota vairākos projektos bez vienotas virsuzraudzības.  Tāpat arī norādāms, ka, izstrādājot Administratīvās atbildības likumu un Kriminālprocesa likuma, Civilprocesa likuma, Administratīvā procesa likuma grozījumus, ar kuriem procesuālajos likumos tiek ietvertas normas, lai nostiprinātu procesu norisi e-lietas kontekstā, kā arī normatīvajos aktos, kas noteiks e-lietas norisi Ieslodzījuma vietu pārvaldē un Valsts probācijas dienestā, tika secināts, ka ir jautājumi, kas ir vienojoši visiem procesiem un nav pietiekami tos noregulēt atsevišķi katrā likumā un pamatdarbības informācijas sistēmu regulējošos normatīvajos aktos. Tādēļ, pamatojoties uz 2020. gadā notikušajām personas datu aizsardzības ekspertu un e-lietas programmas īstenotāju secinājumiem, revīzijas ziņojumā ietvertiem ieteikumiem, lai nostiprinātu e-lietas ilgtspējību, vienotu valstisku redzējumu par e-lietu, noteiktu e-lietai tiesisku regulējumu un pamatojumu datu apstrādei e-lietas koplietošanas risinājumu platformas ietvaros, kā arī nodrošinātu e-lietas koordinētu uzraudzību un darbību, kā arī realizējot Valdības rīcības plānā noteikto, ir nepieciešams izstrādāt atsevišķu E-lietas koplietošanas risinājumu platformas likumu.  Likumprojekta **1. pantā** tiek skaidroti likumprojektā lietotie termini. Šajā pantā tiek definēts, kas ir e-lieta. Šobrīd e-lietas programmas ietvaros e-lieta tiek skaidrota kā viena no digitālās transformācijas iniciatīvām, kas vairākos posmos paredz pāreju uz elektronisku pirmstiesas, tiesvedības un nolēmumu izpildes procesu, vispirms, pirmajā e-lietas ieviešanas posmā, izveidojot vienotu elektronisku tiesvedības procesu un nodrošinot informācijas apmaiņu starp valsts un pašvaldības iestādēm, tostarp tiesām, prokuratūru, un procesā iesaistītām personām. Informācijas apmaiņa tiek nodrošināta arī ar citām ar tiesvedību saistītu iestāžu informācijas sistēmām. E-lieta tiek ieviesta ar mērķi efektivizēt pirmstiesas, tai skaitā izmeklēšanas, kriminālvajāšanas procesus un administratīvā pārkāpuma procesus iestādēs, kā arī Civilprocesa likumā, Kriminālprocesa likumā, Administratīvās atbildības likumā, Administratīvā procesa likumā, likumā "Par audzinoša rakstura piespiedu līdzekļu piemērošanu bērniem" regulētos tiesvedības procesus un nolēmumu izpildes procesus, samazināt tiesvedības termiņus un nodrošināt ērtu informācijas pieejamību procesa dalībniekiem.  Jāpiebilst, ka ar nolēmuma izpildes procesu šā likumprojekta ietvaros apzīmē gan tiesas sprieduma un lēmuma, gan prokurora priekšraksta par soda, gan iestādes pieņemtā lēmuma administratīvā pārkāpuma procesa ietvaros izpildi, gan arī nolēmuma izpildi administratīvā procesa un civilprocesa ietvaros. Papildus jāpiebilst, ka Kriminālprocesa likumā ietvertais izlīguma process, ko īsteno Valsts probācijas dienesta apmācīti starpnieki, arī tiek aptverts ar minēto regulējumu, jo starpnieki izlīguma procesu īsteno kriminālprocesa visās stadijās, procesa par audzinoša rakstura piespiedu līdzekļu piemērošanu bērniem un pēc tiesas nolēmuma spēkā stāšanās, pēc prokurora priekšraksta par sodu spēkā stāšanās, pēc lēmuma par kriminālprocesa izbeigšanu, nosacīti atbrīvojot no kriminālatbildības, spēkā stāšanās.  Valsts kontrole revīzijas ziņojumā uzsvērusi nepieciešamību nodrošināt e-lietas ilgtspējību, vienotu valstisku redzējumu par e-lietu. Līdz ar to likumprojekta saturam ir jābūt vērstam uz ilgtspējīgu e-lietas darbību, kā arī tās turpmāku attīstību. Tādēļ likumprojektā ar e-lietu tiek saprasts informācijas un komunikācijas tehnoloģiju kopums, kas izveidots, lai valsts un pašvaldības iestādēm būtu iespēja īstenot kriminālprocesa, administratīvā pārkāpuma procesa, administratīvā procesa, civilprocesa, audzinoša rakstura piespiedu līdzekļu piemērošanas bērniem un nolēmuma izpildes procesa (turpmāk – process elektroniskā vidē) normatīvajos aktos noteiktās funkcijas, kā arī nodrošinātu iespēju minētajos procesos iesaistītajām valsts un pašvaldības iestādēm, fiziskām un juridiskām personām apmainīties ar datiem, tādējādi nodrošinot to pieejamību.  Vienlaikus, ieviešot e-lietas terminu un to izskaidrojot, tiek nostiprināts vienots redzējums, kas ir e-lieta, un attiecīgi tiek novērsts revīzijas ziņojumā konstatētais, ka nav vienotas izpratnes resoros par e-lietas definīciju.  Visu procesu regulējošajos normatīvajos aktos, lai izvairītos no "hibrīdlietu veidošanas", tiek paredzēta kārtība, kādā papīra formas dokumenti tiek pārvērsti elektroniskā formā, tos skenējot un apliecinot ar elektronisku parakstu, vai arī radot elektroniskus dokumentus vai datus pamatdarbības informācijas sistēmās, kas attiecīgi pēc tam tiek nodoti no vienas pamatdarbības informācijas sistēmas citai kā viena lieta. Līdz ar to, lai veicinātu vienotu izpratni par e-lietas ietvaros esošajiem datiem un dokumentiem, likumprojektā ir skaidrots termins "e-lietas dati", kas sevī ietver elektroniskos datus un elektroniskos dokumentus, kas tiks izveidoti pamatdarbības informācijas sistēmās, kā arī no fiziskām vai juridiskām personām saņemtos elektroniskos vai papīra formas dokumentus. Papīra formas dokumenti tiks pārvērsti, tos skenējot un apliecinot ar elektronisko parakstu Eiropas Parlamenta un Padomes 2014. gada 23. jūlija regulas Nr. 910/2014 par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK (turpmāk – Regula Nr. 910/2014) 3. panta 10. punkta izpratnē. Dokumentu skanēšana notiks izmantojot specializētu skanēšanas aplikāciju, kas nodrošinās oriģinālā dokumenta satura attēlojumu, dokumenta lasīšanu elektroniski un atvasinājuma papīra formā veidošanu, ja radīsies tāda nepieciešamība. Dokuments tiks aizsargāts pret papildinājumiem, izmaiņām vai neatļautu piekļūšanu vai iznīcināšanu. Pārvērstajam papīra formas dokumentam pamatdarbības informācijas sistēma automātiski pievienos unikālu dokumenta numuru, datumu un laiku, kas nodrošina minētās drošības prasības. Attiecīgi pēc dokumenta nonākšanas pamatdarbības informācijas sistēmā, tiek izveidoti divi dokumenta elektroniskās formas varianti – dokuments PDF formā, kas tiek apliecināts ar e-parakstu Regulas Nr. 910/2014 3. panta 10. punkta izpratnē, un otrs dokuments tiek apliecināts ar eZīmogu Regulas Nr. 910/2014 3. panta 27. punkta izpratnē un laika zīmogu Regulas Nr. 910/2014 3. panta 33. punkta izpratnē. Ņemot vērā, ka eZīmogs un laika zīmogs nodrošina līdzvērtīgu drošības pakāpi kā drošs elektronisks paraksts, tad lietotājam ar eZīmogu un laika zīmogu apliecināts dokuments būs aplūkojams tīmekļa vietnē www.eparaksts.lv vai izmantojot citu aplikāciju, kas pieļauj aplūkot šādus dokumentus. Pārvērstā papīra formas dokumenta elektroniskās formas apliecināšana ar eZīmogu un laika zīmogu tiek regulēta šā likumprojekta pārejas noteikumu 2.punktā, kas paredz, lai nodrošinātu papildu drošības prasības pārvērstiem papīra formas dokumentiem elektroniskā formā, tos būs nepieciešams papildus apliecināt ar eZīmogu un laika zīmogu, t.i., pārejas noteikumu 1.punkta 1.apakšpunktā un procesu normatīvajos aktos minētos elektroniskos dokumentus, kas būs pārvērsti no papīra formas elektroniskā formā un apliecināti ar elektronisko parakstu Regulas Nr. 910/2014 3. panta 10. punkta izpratnē, būs nepieciešams papildus apliecināt ar kvalificētu elektronisko zīmogu un laika zīmogu. Prasību - lietot eZīmogu un laika zīmogu - tiek paredzēts īstenot sākot ar 2023. gada 1. janvāri, tādējādi ieviešot to vienlaicīgi tikai ar kvalificēti paaugstinātas drošības elektroniskās identifikācijas līdzekļa lietošanu personas identifikācijai e-lietas portālā.  Ņemot vērā, ka procesuālie dokumenti un lietu materiāli tiks pārvērsti elektroniskā formā vai radīti elektroniskā vidē, līdz ar to arī lietoti elektroniskā vidē, tad, lai nostiprinātu atbilstoši pārvērsto dokumentu vienlīdzību ar oriģinālo dokumentu, procesu normatīvajos aktos tiek paredzēts, ka pārvērstajam papīra formas dokumentam un oriģinālajam dokumentam ir vienāds juridiskais spēks.  Par vienu no būtiskākajām e-lietu veidojošiem elementiem var atzīt e-lietas koplietošanas risinājumu platformu, kas ir caurvijošs elements visā e-lietas darbībā. Arī likumprojekta 1. panta 3. punktā tiek sniegta definīcija e-lietas koplietošanas risinājumu platformai, kas ir centralizēts koplietošanas informācijas un komunikācijas tehnoloģiju risinājumu kopums, kura mērķis ir nodrošināt datu apmaiņu starp t.s. pamatdarbības informācijas sistēmām, kā ar nepieciešamo e-lietas koplietošanas risinājumu funkcionalitāti un izmantošanu. E-lietas koplietošanas risinājumu platforma jeb koplietošanas komponenšu platforma (tehniskais apzīmējums – KKP) ir vairāku tehnoloģisku risinājumu un rīku kopums jeb modulis, kas ir integrēts pamatdarbības procesu informācijas sistēmā – e-lietas programmas vadošā projekta "Tiesu informatīvās sistēmas attīstība" ietvaros un nav uzskatāma par atsevišķu informācijas sistēmu, jo iekļaujas kopējā Tiesu informācijas sistēmas tehniskajā arhitektūrā.  Tāpat attiecīgi šajā pantā tiek skaidrots likumprojektā lietots termins – pamatdarbības informācijas sistēmas, ar ko saprot valsts informācijas sistēmas, kas nolūkā nodrošināt e-lietas kā digitālās transformācijas iniciatīvas īstenošanu, proti, izpildītu iestādes darbību reglamentējošos normatīvajos aktos noteiktās funkcijas e-lietā, izmanto e-lietas koplietošanas risinājumu platformu datu apmaiņai likumā noteikto funkciju īstenošanai e-lietas ietvaros.  Elektronisko lietu katalogu, kas ir e-lietas koplietošanas risinājums, datu apmaiņai jau šobrīd izmanto Administratīvo pārkāpumu procesa atbalsta sistēma (turpmāk – APAS) (nākotnē izmantos arī Kriminālprocesa informācijas sistēma), kuras pārzinis ir Iekšlietu ministrijas Informācijas centrs. Savukārt, nodrošinot e-lietas darbības uzsākšanu 2021. gada decembrī, e-lietas koplietošanas risinājumu platformu datu apmaiņai varēs izmantot arī Prokuratūras informācijas sistēma, kuras pārzinis ir Latvijas Republikas prokuratūra, Tiesu informatīvā sistēma, kuru pārzinis ir Tiesu administrācija, Valsts probācijas dienesta informācijas sistēma, kuras pārzinis ir Valsts probācijas dienests, Ieslodzīto informācijas sistēma, kuras pārzinis ir Ieslodzījuma vietu pārvalde. Likumprojektā atsevišķi netiek uzskaitītas minētās e-lietas koplietošanas risinājumu platformā savietotās pamatdarbības informācijas sistēmas, bet termina formulējums tiek veidots plašāk, lai nākotnē novērstu nepieciešamību grozīt likumprojektu, ja pamatdarbības informācijas sistēmu skaits, kas izmanto datu apmaiņai e-lietas koplietošanas risinājumu platformu, palielināsies. Piemēram, nākotnē, attīstoties e-lietai, pastāv iespēja e-lietas koplietošanas risinājumu platformu saslēgt ar Valsts tiesu medicīnas ekspertīžu centra informācijas sistēmu, kas tika izstrādāta un attīstīta paralēli e-lietas programmai.  Lai atvieglotu likumprojektā ietverto normu uztveramību un radītu iespēju veidot lakoniskākas tiesību normas, likumā tiek ieviests arī termins – procesu normatīvie akti. Šis termina apzīmējums šā likuma izpratnē aptver visus procesuālos normatīvos aktus, kuros ir atrunāta kārtība, kādā e-lietas ietvaros ir īstenojami procesi elektroniskā vidē, t.i., kriminālprocesu, administratīvā pārkāpuma procesu, administratīvo procesu, civilprocesu, audzinoša rakstura piespiedu līdzekļu piemērošanas bērniem un nolēmuma izpildes procesu reglamentējošos normatīvos aktus. Šis termins tiek definēts plaši, aptverot gan Civilprocesa likumu, Kriminālprocesa likumu, Administratīvās atbildības likumu, Administratīvā procesa likumu, likumu "Par audzinoša rakstura piespiedu līdzekļu piemērošanu bērniem", "Par bijušās Valsts drošības komitejas dokumentu saglabāšanu, izmantošanu un personu sadarbības fakta ar VDK konstatēšanu", likumu "Par politiski represētās personas statusa noteikšanu komunistiskajā un nacistiskajā režīmā cietušajiem", likumu "Par nacionālās pretošanās kustības dalībnieka statusu", likumu "Par Latvijas un PSRS psihiatriskajās ārstniecības iestādēs laika posmā no 1940. gada 17. jūnija līdz 1991. gada 21. augustam nepamatoti ievietotajām personām" u.c. saistošos normatīvos aktus, kā arī normatīvos aktus, kas nosaka nolēmuma izpildes procesu, piemēram, Ieslodzījuma vietu pārvaldes likumu, Valsts probācijas dienesta likumu.  Likumprojekta **2. pants** nosaka likuma mērķi, uzsverot, ka viens no likuma mērķiem ir nodrošināt koordinētu e-lietas darbību un uzraudzību. Īstenojot procesu elektroniskā vidē, svarīga ir efektīva savstarpēja datu apmaiņa starp procesos iesaistītām institūcijām un personām. Būtiski norādīt, ka ar datu apmaiņu šīs normas izpratnē saprot gan datu apstrādi, ko veic amatpersonas, īstenojot procesus elektroniskā vidē, gan arī datu publicēšanu e-lietas portālā, gan valsts un pašvaldības iestāžu un fizisku un juridisku personu apmainīšanos ar datiem, kā arī datu glabāšanu. Lai nodrošinātu e-lietas darbību, šajā likumprojektā tiek ietvertas normas, kas nosaka, kas ir e-lietas koplietošanas risinājumu platforma, tiek nostiprināti e-lietas koplietošanas risinājumu skaidrojumi un tiek regulēta personas datu apstrāde un pieejamība e-lietas koplietošanas risinājumu kontekstā. Savukārt e-lietas uzraudzība tiek regulēta atsevišķā pantā kā būtisks e-lietas koordinētas funkcionēšanas un attīstības nodrošināšanas elements.  Likumprojekta saturs pēc būtības attieksies uz informācijas un komunikāciju tehnoloģiju risinājumiem (e-lietas koplietošanas risinājumiem) un ar tiem saistītiem personu datu apstrādes jautājumiem, kura regulējumu nav iespējams ietvert kādā noteiktā pamatdarbības informācijas sistēmu vai procesuālo regulējumu reglamentējošā normatīvajā aktā. Tāpat likumprojekta saturs attieksies arī uz e-lietas kā iniciatīvas pārraudzības jautājumiem, ko īstenos valsts iestādes. Likumprojektā ietvertā regulējuma izpilde no iesaistīto iestāžu puses pēc būtības attieksies uz tādiem tiesiskiem instrumentiem, kuru darbība jau regulēta kādā citā vispārējā normatīvajā aktā un kurā cita starpā definēti šī tiesiskā instrumenta darbības principi – piemēram, Valsts informācijas sistēmas likums un uz tā pamata izdotie Ministru kabineta noteikumi, Valsts pārvaldes iekārtas likums, Fizisko personu datu apstrādes likums, Fizisko personu elektroniskās identifikācijas likums, Informācijas tehnoloģiju drošības likums, Informācijas atklātības likums, Kriminālprocesa likums, Civilprocesa likums, Administratīvā procesa likums, Administratīvās atbildības likums, Ieslodzījuma vietu pārvaldes likums, Valsts probācijas dienesta likums.  Attiecīgi, izstrādājot likumprojektā esošās normas, ir ņemti vērā citos normatīvajos aktos ietvertie principi (piemēram, procesa caurskatāmības princips, integritātes princips, konfidencialitātes princips, informācijas pieejamības princips, un elektroniskās pārvaldes princips) un atsevišķi šajā likumprojektā netiek ietverti, lai nedublētu citos normatīvajos aktos jau noteikto. Jāņem vērā, ka, piemērojot šī likuma normas, ir saistoši citos normatīvajos aktos noteiktie principi un tiesību normas, kas piepilda to saturu, piemēram, attiecībā uz drošības prasībām, kas izriet no Ministru kabineta 2015. gada 28. jūlija noteikumiem Nr. 442 "Kārtība, kādā tiek nodrošināta informācijas un komunikācijas sistēmu atbilstība minimālajām drošības prasībām", kā arī citi normatīvie akti. Ciktāl šo principu saturs ir bijis atrunājams e-lietas kontekstā, tas ir izdarīts ar likumprojektā esošajām normām. Piemēram, likumprojektā noteikts, ka elektronisko lietu katalogs nodrošina datu apriti atbilstoši Valsts informācijas sistēmu likuma 17. panta pirmajā daļā noteiktajiem kritērijiem par valsts informācijas sistēmu savietotāju darbību.  Likumprojektā turpmākajos pantos tiek regulēti jautājumi par e-lietas koplietošanas risinājumu platformu un tajā esošajiem e-lietas koplietošanas risinājumiem, personas datu apstrādi e-lietas koplietošanas risinājumu platformā un informācijas pieejamību e-lietas portālā, kā arī likumprojektā tiek nostiprināts e-lietas uzraudzības padomes institūts.  Likumprojekta **3. panta** "E-lietas koplietošanas risinājumu platforma" pirmā daļa ietver e-lietas koplietošanas risinājumu, kas uz šo brīdi ir izstrādāti, uzskaitījumu. Tajā pašā laikā likumprojektā tiek nostiprināts arī būtisks princips, ka e-lietas koplietošanas risinājumu platformas izstrādes un attīstības procesā var tikt ietverti jauni koplietošanas risinājumi atbilstoši identificētajai nepieciešamībai, tādējādi paredzot e-lietas nepārtrauktu attīstību, lai maksimāli nodrošinātu e-lietas koplietošanas risinājumu lietotāju ērtumu un veicinātu efektīvāku e-lietas datu apmaiņu. Tāpat arī likumprojektā tiek ietverts princips, ka iestāde savas pamatdarbības nodrošināšanai var pielāgot e-lietas koplietošanas risinājumus atbilstoši tās vajadzībām e-lietas īstenošanai. Tas nozīmē, ka iestādei, kura savu funkciju īstenošanai izmanto koplietošanas risinājuma platformu, nevajadzēs veidot atsevišķus datu apmaiņu saskarņu risinājumus, tādējādi tiks ietaupīti valsts resursi. Vienlaikus likumprojektā ietvertais princips neliedz iestādei izmantot savus izstrādātos risinājumus, ja koplietošanai piedāvātais risinājums nenodrošina iestādei nepieciešamo funkcionalitāti.  Ar likumprojektu tiek noteikts, ka e-lietas koplietošanas risinājumu platformas pārzinis un turētājs Valsts informācijas sistēmu likuma izpratnē ir Tiesu administrācija. Ņemot vērā, ka e-lietas programmas ietvaros Tiesu informācijas sistēmas pilnveidošanas projekts bija kā vadošais projekts, un attiecīgi šī projekta realizāciju nodrošināja Tiesu administrācija, vienlaikus izstrādājot arī e-lietas koplietošanas risinājumu platformu, tai skaitā arī elektronisko lietu katalogu, ir tikai pašsaprotami, ka Tiesu administrācija turpina iesākto kā e-lietas koplietošanas risinājumu platformas pārzinis. Līdz ar to Tiesu administrācija atbilst Valsts informācijas sistēmu likuma 1. panta 2. punktā noteiktajam, ka valsts informācijas sistēmas pārzinis ir valsts institūcija, kas normatīvajos aktos noteiktajā kārtībā organizē un vada valsts informācijas sistēmas darbību.  Likumprojekta 3. panta piektajā daļā attiecīgi tiek noteikta arī atbildība iestādei par koplietošanas risinājumā esošajiem e-lietas datiem, tādējādi paredzot, ka katra iestāde atbild par tiem datiem, kuru ievade tai ir jānodrošina pamatdarbības informācijas sistēmās. Tādēļ par e-lietas datu precizitāti, kas tiek nodota no vienas pamatdarbības informācijas sistēmas citai, atbild tā iestāde, kuras darbinieks šos datus ir ievadījis pamatdarbības informācijas sistēmā.  E-lietas koplietošanas risinājumu funkcionalitāte ir veidota tā, ka tajā esošajiem datiem piekļuve tiek nodrošināta jebkuram lietotājam, kas pieslēdzas elektronisko lietu katalogam caur pamatdarbības informācijas sistēmu. Minētais nozīmē, ka jebkuras iestādes amatpersona vai nodarbinātais var piekļūt datiem, kas ir no citas iestādes publicēti šajos koplietošanas risinājumos. Lai izslēgtu riskus, ka e-lietas koplietošanas risinājumos esošajiem datiem piekļūst lietotājs, kuram procesu normatīvajos aktos nav noteiktas tiesības iepazīties ar attiecīgu procesuālu dokumentu vai lietas materiālu, pamatdarbības informācijas sistēmu pārziņiem ir jānodrošina lietotāju tiesību ierobežojošs mehānisms, nosakot tiesības piekļuvei pamatdarbības informācijas sistēmā esošajiem datiem saskaņā ar procesu normatīvajiem aktiem. Minētais pienākums pamatdarbības informācijas sistēmu pārziņiem tiek noteikts likumprojekta 3.panta sestajā daļā.  Lai noteiktu detalizēti apjomu e-lietas koplietošanas risinājumu platformā apstrādājamiem e-lietas datiem, personas identifikācijas nosacījumus, e-lietas platformā esošo e-lietas datu glabāšanas noteikumus un e-lietas datu apstrādes kārtību, likumprojekta 3. panta septītajā daļā ir ietverts deleģējums Ministru kabineta noteikumiem. Šajos noteikumos tiks ietverts apstrādājamais e-lietas datu apjoms e-lietas koplietošanas risinājumu darbības nodrošināšanai, kā arī attiecīgi tiks atrunāts glabāšanas termiņš materiāliem un e‑lietas datiem, kas tiek radīti un glabāti e-lietas koplietošanas risinājumos. Attiecībā uz datu apjomu elektronisko lietu katalogā, Ministru kabineta noteikumos precīzi tiks noteikta kārtība par lietas materiālu publicēšanu elektronisko lietu katalogā. Tāpat šajos Ministru kabineta noteikumos tiks atrunāts, kā e-lietas portālā notiks identifikācija valsts un pašvaldību iestāžu pārstāvjiem un procesā iesaistītajām personām (fiziskām un juridiskām personām). Atbilstoši ietvertajam deleģējumam, Ministru kabineta noteikumos tiks noteikti personas elektroniskai identifikācijai izmantojamie līdzekļi, proti, tiks paredzēts, ka personas identifikācija e-lietas portālā līdz 2022. gada 31. decembrim ir iespējama, izmantojot Valsts informācijas sistēmu savietotāja vienotās piekļuves risinājumā atbalstītos identifikācijas līdzekļus, tostarp, banku piedāvātos autentifikācijas mehānismus. Savukārt, ņemot vērā 2019.gada 9.maijā izdarītos grozījumus Personu apliecinošu dokumentu likumā, kas noteic, ka ar 2023. gada 1. janvāri kā obligāts personu apliecinošs dokuments ir personu apliecība, kas atbilstoši minētā likuma 5.panta piektajai daļai vienlaikus ir arī uzskatāma par derīgu personas identitātes apliecināšanas līdzekli elektronisko pakalpojumu saņemšanai saskaņā ar normatīvajiem aktiem par fizisko personu elektronisko identifikāciju un elektronisko dokumentu apriti, tad attiecīgi no 2023. gada 1. janvāra personas e-lietas portālā tiks identificētas, izmantojot tikai kvalificētu paaugstinātas drošības elektroniskās identifikācijas līdzekļus jeb - eParaksts eID, eParaksts mobile rīku. Ņemot vērā, ka tikai ar 2023. gada 1. janvāri personas apliecība ir obligāts personu apliecinošs dokuments Latvijas pilsonim vai nepilsonim, kurš sasniedzis 15 gadu vecumu, un attiecīgi katru Latvijas pilsoni vai nepilsoni valsts būs nodrošinājusi ar resursu, ko būs minētai personai iespējams izmantot kā drošu autentifikācijas līdzekli, tad līdz iestājas minētais apstāklis, e-lietas portālā personas elektroniskā identifikācija tiks nodrošināta gan ar kvalificētu vai kvalificētu paaugstinātas drošības elektroniskās identifikācijas līdzekli, gan ar maksājumu pakalpojumu sniedzēju izsniegtu, uzturētu vai akceptētu drošās autentificēšanas līdzekli.  Papildus norādāms, ka personas, kurām pamatotu iemeslu dēļ nav iespējams izmantot e-lietas portālu, tiks iepazīstinātas ar lietas materiāliem, un procesuālo dokumentu saņemšana tiks nodrošināta klātienē iestādē vai tiesā, kuras lietvedībā ir attiecīgā lieta. Piemēram, personas, kuras nevar autentificēties e-lietas portālā, jo kādu pamatotu iemeslu dēļ tām nav eParaksts eID, eParaksts mobile rīka vai cita kvalificēta paaugstinātas drošības elektroniskās identifikācijas rīka (piemēram, trešo valstu pilsoņiem), vai personas, kurām nav tehniskā nodrošinājuma vai prasmju elektroniskās identifikācijas rīka lietošanai.  Vienlaikus jāņem vērā, ka e-lietas koplietošanas risinājumu platformu izmantos arī valsts un pašvaldības iestāžu amatpersonas un nodarbinātie, kas e-lietas koplietošanas risinājumu platformai pieslēgsies, izmantojot savas iestādes pamatdarbības informācijas sistēmas. Pieslēgšanās pamatdarbības informācijas sistēmai noteic katras konkrētās informācijas sistēmas regulējošie Ministru kabineta noteikumi. Piemēram, Tiesu informācijas sistēmā amatpersonas un nodarbinātie var piekļūt, izmantojot lietotāja datus aktīvā direktorija pakalpojumā. Piekļuve ir lietojama tikai noteiktā IP adrešu apgabalā (piemēram, darba vietā). Līdz ar to ir nošķirama e-lietas koplietošanas risinājumu platformā minēto iestāžu amatpersonu un nodarbināto piekļuve pamatdarbības informācijas sistēmām, caur kurām tās piekļūst e-lietas koplietošanas risinājumu platformai, no piekļuves e-lietas portālam kā publiskajam e-lietas koplietošanas risinājumu platformas risinājumam, kam visi piekļūst, izmantojot elektroniskās identifikācijas līdzekļus.  Ministru kabineta 2017. gada 4. jūlija noteikumu Nr.402 "Valsts pārvaldes e-pakalpojumu noteikumi" 13.8.apakšpunktā ir paredzēts, ka valsts pārvaldes pakalpojumu turētājs nosaka e-pakalpojumam nepieciešamo personas elektroniskās identifikācijas līdzekli atbilstoši šo noteikumu pielikumā ietvertajai kārtībai. Saskaņā ar minēto noteikumu 24. punktu pakalpojuma turētājam līdz 2021. gada 1. septembrim ir jāievieš e-pakalpojumam nepieciešamo personas elektroniskās identifikācijas līdzekli, ņemot vērā šo noteikumu 13.8. apakšpunktā minētās prasības. Atbilstoši Ministru kabineta 2017. gada 4. jūlija noteikumu Nr.402 "Valsts pārvaldes e-pakalpojumu noteikumi" pielikuma "E-pakalpojumam nepieciešamā personas elektroniskās identifikācijas līdzekļa noteikšanas kārtība" 4. punktā noteiktajam un, izvērtējot e-lietas koplietošanas risinājumu platformā, īpaši e-lietas portālā, esošos personas datus, ir secināms, ka e-lietas koplietošanas risinājumu platformai, tai skaitā e-lietas portālam, atbilstošākais personas elektroniskās identifikācijas līdzeklis ir ietverts minētā pielikuma 4.4. apakšpunktā, kas noteic, ka kvalificētus paaugstinātas drošības elektroniskās identifikācijas līdzekļus izmanto tādu e-pakalpojumu saņemšanai, kuri ietekmē nacionālo drošību vai kuros iespējams piekļūt īpašu kategoriju personas datiem, tai skaitā piekļūt personas datiem par sodāmību un pārkāpumiem, kā arī lai autentificētos informācijas tehnoloģiju kritiskās infrastruktūras sistēmās.  Lai e-lieta funkcionētu un katrā pamatdarbības informācijas sistēmā radītos vai ievietotos e-lietas datus (tas ir, elektroniski radīti dati vai dokumenti vai elektroniskā formā pārvērsti papīra formas dokumenti) būtu iespēja izmantot citai procesā iesaistītajai valsts un pašvaldības iestādei savu iestādes funkciju nodrošināšanai vai personai, tos kopīgojot izmantošanai elektronisko lietu katalogā, nepieciešams noteikt vienotus šo datu glabāšanas termiņus pamatdarbības informācijas sistēmās, tādējādi nodrošinot, ka pamatdarbības informācijas sistēmās e-lietas dati tiks glabāti atbilstoši noteiktajiem vienotajiem glabāšanas termiņiem. Tas ļaus izvairīties no situācijām, kad vienā pamatdarbības informācijas sistēmā tiktu izdzēsti dati ātrāk kā beidzas to izmantošanas nepieciešamība citā pamatdarbības informācijas sistēmā, tādēļ tiek paredzēts noteikt likumprojektā deleģējumu Ministru kabinetam izdot noteikumus, kuros tiktu regulēts horizontāli jautājums par e-lietas pamatdarbības informācijas sistēmās esošo e-lietas datu, kas glabājami pastāvīgi vai uz laiku, arhivēšanu pamatdarbības informācijas sistēmu ietvaros, proti, noteikt vienotu e-lietas datu arhivēšanas kārtību pamatdarbības informācijas sistēmās, nosakot nosacījumus un brīdi, līdz kuram tiks arhivēti pastāvīgi un uz laiku glabājamie e-lietas dati katrā pamatdarbības informācijas sistēmā atbilstoši termiņam, kāds būs noteikts Ministru kabineta noteikumos. Vienlaikus Ministru kabinets noteiks kārtību, kādā tiks nodrošināta e-lietas datu pieejamība valsts un pašvaldības iestādei vai personai. Notekot glabāšanas termiņam, lietu un dokumentu atlasi glabāšanai un iznīcināšanai reglamentēs normatīvie akti par lietu un dokumentu uzglabāšanu un sagatavošanu iznīcināšanai vai nodošanai glabāšanai arhīvā. Šos Ministru kabineta noteikumus saskaņā ar pārejas noteikumu 3.punktu ir paredzēts izstrādāt līdz 2022.gada 30.novembrim. Attiecībā uz e-lietas datiem (tostarp, laika periodā no 2021.gada 1.decembra līdz 2022.gada 30.novembrim pārvērstos papīra formas dokumentus), kas radīti e-lietas ietvaros, tiks piemērota šī jaunā Ministru kabineta noteiktā arhivēšanas kārtība pēc tās spēkā stāšanās. Ņemot vērā, ka saskaņā ar procesu normatīvajos aktos noteiktajiem lietas materiālu un procesuālo dokumentu glabāšanas termiņiem kopš e-lietas darbības uzsākšanas, 2021.gada 1.decembra, nebūtu jāiestājas nepieciešamībai arhivēt pamatdarbības informācijas sistēmās glabātos un ar elektronisko lietu kataloga starpniecību nodotos e-lietas datus vai arī šāds e-lietas datu apjoms būtu minimāls (piemēram, gadījums, kas noteikts Sodu reģistra likuma 28.pantā, kur paredzēts, ka administratīvā pārkāpuma procesa ietvaros sagatavotos un lejupielādētos dokumentus APAS glabā vienu gadu no brīža, kad saņemtas ziņas par administratīvi sodītās vai pie administratīvās atbildības saucamās personas nāvi), tad atsevišķa kārtība laika periodam no 2021. gada 1. decembra līdz 2022. gada 30. novembrim netiks noteikta.  E-lietas koplietošanas risinājumu platforma ir bāze elektroniskai strukturētai e‑lietas datu apmaiņai starp iesaistītajām iestādēm, personām, procesā iesaistītajiem dalībniekiem utt. Attiecīgi elektronisko lietu katalogs ir informācijas un komunikācijas tehnoloģiju risinājums, ar kura palīdzību nodrošina e-lietas datu apmaiņu starp e-lietas darbības nodrošināšanai nepieciešamajām pamatdarbības informācijas sistēmām un citām valsts informācijas sistēmām, piemēram Sodu reģistru, Fizisko personu reģistru, Uzņēmumu reģistru u.tml. Praksē tiek paredzēts, ka uz dokumentu norādīs URL jeb vienotais resursu vietrādis, kas ļaus šo dokumentu izgūt no pamatdarbības sistēmas. Kā jau uzsvērts iepriekš, normā ir nostiprināts princips, ka elektronisko lietu katalogs nodrošina e-lietas datu apriti, ievērojot Valsts informācijas sistēmu likuma 17. panta pirmajā daļā noteiktos kritērijus:  1. nedublē informācijas apriti, kuru var nodrošināt ar cita valsts informācijas sistēmu savietotāja palīdzību;  2. nodrošina pēc iespējas vienkāršu un vienveidīgu informācijas apriti;  3. nodrošina tādu informācijas aprites drošības līmeni, kas ir samērojams ar drošības līmeni, nodrošinot informācijas apriti bez elektronisko lietu kataloga;  4. nepalielina informācijas aprites izmaksas salīdzinājumā ar izmaksām, nodrošinot informācijas apriti bez elektronisko lietu kataloga.  Elektronisko lietu kataloga regulējums tiek noteikts likumprojekta **4. pantā**.  E-lietas koplietošanas risinājums, kas izveidots ar mērķi nodrošināt iespēju procesos iesaistītajām personām iesniegt un saņemt informāciju elektroniski, ir e-lietas portāls. Likumprojekta **5. pantā** paredzēts, ka e-lietas portāls ir tiešsaistes e‑pakalpojumu portāls, kur vienviet būs pieejami e-pakalpojumi, informācija un lietas materiāli pirmstiesas, tiesvedības un nolēmumu izpildes procesos iesaistītajām personām atbilstoši viņu tiesībām, kas noteiktas procesu normatīvajos aktos. E-lietas portālā būs pieejami vairāki e-pakalpojumi, piemēram, iepazīšanās ar lietas materiāliem, mazinot nepieciešamību drukāt lietas materiālus un tos izsniegt lietas dalībniekiem papīra formātā, būs pieejamas elektroniskās veidlapas, tādejādi atvieglojot nepieciešamo dokumentu iesniegšanu, piemēram, procesa virzītājam, personai, kas veic administratīvā pārkāpuma procesu, vai tiesai, kā arī e-lietas portālā būs iespēja iepazīties un lejupielādēt ar drošu elektronisku parakstu parakstītus gala nolēmumus. Tāpat arī e-lietas portālā būs nodrošināta iespēja advokātiem norādīt kalendārā savu pieejamību, lai atvieglotu tiesvedības procesu plānošanu.  E-lietas portālā tiks nodrošināta arī darba vieta vairākām procesu normatīvajos aktos minētajām personām. Attiecīgi e-lietas portālu kā darba vietu izmantos Valsts tiesu ekspertīžu biroja eksperti, kas varēs iesniegt savus eksperta atzinumus tieši e‑lietas koplietošanas risinājumu platformā. Tāpat kā darba vietu e-lietas portālu izmantos advokāti, piespiedu vai sabiedriskā darba devēji, Valsts probācijas dienesta darbojošies brīvprātīgie un citas iesaistītās iestādes. Ar e-lietas portāla starpniecību Valsts probācijas dienesta amatpersona attiecīgi varēs nodot apstiprināšanai piespiedu un sabiedriskā darba devējam piespiedu vai sabiedriskā darba izpildes grafiku. Savukārt brīvprātīgais varēs ar e-lietas portāla starpniecību iesniegt iesniegumu izdevumu kompensācijai. E-lietas portāla funkcionalitāte arī paredz iespēju personai iepazīties ar pavēsti e-lietas portālā. Tāpat e-lietas portāls nodrošinās iespēju personai saņemt procesuālos dokumentus un iesniegt tiem papildinājumus. Ņemot vērā minēto, pantā lietotie vārdi "iesniegt un saņemt informāciju" aptver arī procesu ietvaros veicamo apstiprinājumu, piemēram, gan par piespiedu darba grafika saskaņojumu, gan arī par pavēstes saņemšanas apstiprināšanu, kā arī nodrošina iespēju iepazīties ar procesuālajām tiesībām.  Jāpiebilst, ka likumprojektā esošā redakcija ir veidota tā, ka e-lietas portāls saziņai ar iestādēm procesu ietvaros, ja procesu normatīvais akts neparedz atšķirīgu regulējumu, ir izmantojams brīvprātīgi un neizslēdz iespēju, tostarp, valsts un pašvaldības iestādēm izmantot arī citus saziņas veidus, piemēram, ar pasta vai e-pasta starpniecību. Proti, likumprojektā ietvertais regulējums ir veidots pēc iespējas elastīgi, jo jāņem vērā, ka elektroniskās saziņas izmantošanas iespējamība ir atkarīga arī no tehniskajām iespējām vai arī personu grupu prasmēm. Tāpat šis likumprojekts neizslēdz iespēju personām saziņai izmantot oficiālo elektronisko adresi (turpmāk - e-adrese). Ja persona ir izvēlējusies saziņai ar iestādi izmantot e-adresi, tad tai tiks nodrošināts, ka tā e-adresē saņem procesu normatīvajos aktos noteiktā kārtībā personai izsniedzamos dokumentus kā nolēmumu un tā arī citus dokumentus, savukārt e-lietas portālā pēc noklusējuma būs pieejama visa ar lietu saistītā informācija atbilstoši personas tiesībām piekļuvei lietas materiāliem. Taču uzsveram, ka, ja procesu normatīvajos aktos, piemēram, attiecībā uz iestādēm vai noteiktiem procesa dalībniekiem nav paredzēta izvēles iespēja, tām saziņā ar iestādēm jāizmanto šajā normatīvajā aktā noteiktais elektroniskās saziņas veids. E-lietas vispārpieejamā informācija būs pieejama gan E-lietas portālā, piemēram, informācija par tiesas sēdēm, gan atvērto datu portālā atvērto datu formā. E-lietas portālā plānots iekļaut tikai saiti uz atvērto datu portālu, kurā būs pieejami minētie dati. Proti, attiecībā uz atvērto datu kopām būs pieejama šāda informācija:  • Statistika par lietām (civillietām, administratīvajām lietām, administratīvo pārkāpumu lietām, krimināllietām);  • Statistika par krimināllietās notiesātajām personām;  • Statistika par nozīmētajām sēdēm;  • Statistika par naudas sodu uzlikšanu.  Papildu minētajām statistikas datu kopām kā atvērtās datu kopas tiks izplatīti arī koplietošanai paredzētie Tiesu informācijas sistēmas klasifikatori (piemēram, lietu klasifikators) un reģistru publiskā informācija (tiesas iestāžu un tiesnešu reģistrs).  Tāpat šajā pantā ir ietverta norāde, ka e-lietas portāls elektroniskai saziņai ir izmantojams, ja attiecīgie procesu normatīvie akti pieļauj šādu saziņu. Procesu normatīvajos aktos personai noteiktos gadījumos tiek dota izvēles brīvība noteikt, kādā veidā persona vēlas sazināties un saņemt informāciju no iestādes vai tiesas. Elektroniska saziņa nav nosakāma kā imperatīva, tādēļ tā ir personas brīva izvēle, piemēram, noteikt, ka ar tiesu vēlas sazināties ar e-lietas portāla starpniecību. Taču ir noteiktas sabiedrības grupas kā ieslodzītie, kuriem šobrīd nav noteiktas tiesības izmantot šādu elektronisku saziņu ar iestādēm, tādēļ normā ir būtiski atrunāt izņēmuma gadījumus, lai neradītu maldīgu priekšstatu par e-lietas portāla izmantošanu saziņai ar iestādi vai tiesu.  Kā e-lietas koplietošanas risinājums likumprojektā tiek regulēti arī vienotie kalendāri, kas satur ziņas par personas un resursu pieejamību (likumprojekta **6. pants**). Ar personu pieejamību tiek saprasts advokātu, prokuroru, tiesnešu, kā arī ieslodzīto iesaistes procesos laika grafiks, savukārt ar resursu pieejamību tiek saprasts iestāžu un tiesu attiecīgo telpu izmantošanas laika grafiks, video konferences iekārtas vai kādas citas tehniskās iekārtas izmantošanas laika grafiks. Vienotie kalendāri atvieglos tiesvedības procesa organizēšanu un tiesas sēžu plānošanu. Lai izveidotos vienotie kalendāri, ir plānots izmantot dažādus elektroniskos kalendārus, piemēram, tiesnešu kalendāru, prokuroru kalendāru, ieslodzīto kalendāru, telpu kalendāru. Šie kalendāri no attiecīgo amatpersonas puses (Ieslodzījuma vietu pārvaldes amatpersonas attiecībā uz ieslodzīto kalendāru un ieslodzījuma vietu telpu kalendāru, prokurori un prokuratūras darbinieki attiecībā uz prokuroru kalendāru, tiesneši, tiesu darbinieki attiecībā uz tiesnešu kalendāru un katras iestādes telpu kalendāru), ievadot konkrētos datus, tiks pārvaldīti nevis tieši pašā e-lietas koplietošanas risinājumu platformā, bet katras iestādes pamatdarbības informācijas sistēmā. Kalendāru informācijas apmaiņa starp iestāžu informācijas sistēmu un e-lietas platformu notiks automātiski. Proti, katru kalendāru uzturēs pamatdarbības informācijas sistēmas pārzinis, taču e-lietas koplietošanas risinājumu platforma nodrošinās vienotu piekļuvi kalendāriem. Minētajā pantā paredzēts, ka vienotos kalendārus savu darbību plānošanai būs tiesīgas izmantot amatpersonas, kuru iestādes pamatdarbības informācijas sistēmas izmantos e-lietas koplietošanas risinājumu platformu. Tāpat attiecīgi šos kalendārus izmantos arī advokāti, lai atvieglotu tiesu organizēšanas procesu.  Attiecībā par koplietošanas reģistriem un klasifikatoriem, kas tiek regulēti likumprojekta **7. pantā**, tiek paredzēts, ka e-lietas koplietošanas risinājumu platformā procesu elektroniskā vidē nodrošināšanai nepieciešamos koplietošanas reģistrus un klasifikatorus uztur un nodod kopīgai lietošanai elektronisko lietu katalogā par koplietošanas reģistra vai klasifikatora atbildīgais pārzinis. Šajā pantā tiek nodalītas atbildības starp informācijas sistēmu pārziņiem un tiek noteikts, ka katra iestāde, attiecīgi informācijas sistēmas pārzinis savā informācijas sistēmā administrē savu reģistru vai klasifikatoru, atbild par tā saturu, kā arī publicē to e-lietas koplietošanas risinājumu platformā. Savukārt līdz ar šī reģistra un klasifikatora publicēšanu e-lietas koplietošanas risinājumu platformā atbildīgs par tiem kļūst e-lietas koplietošanas risinājumu platformas turētājs un pārzinis.  Katram reģistram un klasifikatoram ir savs pārzinis. Proti, ir iestādes, kuras pamatdarbības informācijas sistēmā tiek uzturēts attiecīgais reģistrs vai klasifikators, piemēram, prokuroru saraksts, tādi ir visi e-lietas koplietošanas risinājumu platformas reģistri un daļa klasifikatoru. E-lietas koplietošanas risinājumu platformas turētājs un pārzinis par koplietošanas reģistros un klasifikatoros esošiem datiem būs atbildīgs ar brīdi, kad pamatdarbības informācijas sistēmas pārzinis publicēs koplietošanas reģistru un klasifikatoru e-lietas koplietošanas risinājumu platformā.  E-lietas koplietošanas risinājumu uzskaitījumā ir ietverts arī koplietošanas risinājums koplietošanas atbalsta lietotnes, kā arī rīki. Par šādu koplietošanas risinājumu ir uzskatāms, piemēram, audio un video rīks, tiesas spriedumu anonimizācijas rīks, dokumentu skanēšanas lietotne u.tml. Minētos koplietošanas risinājumus iestādes varēs pielāgot savām vajadzībām e-lietas kontekstā.  Kā viens no svarīgākajiem jautājumiem, kas ir nosakāms šajā likumā, ir atbildības sadalījums attiecībā uz personas datu apstrādi e-lietas koplietošanas risinājumu platformā. Minētais regulējums ir ietverts likumprojekta **8. pantā**.  Saskaņā ar Eiropas Parlamenta un Padomes 2016. gada 27. aprīļa regulas Nr. 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (turpmāk –Vispārīgā datu aizsardzības regula) 4. panta 7. punktu "pārzinis" ir fiziska vai juridiska persona, publiska iestāde, aģentūra vai cita struktūra, kas viena pati vai kopīgi ar citām nosaka personas datu apstrādes nolūkus un līdzekļus; ja šādas apstrādes nolūkus un līdzekļus nosaka ar Eiropas Savienības vai dalībvalsts tiesību aktiem, pārzini vai tā iecelšanas konkrētos kritērijus var paredzēt Eiropas Savienības vai dalībvalsts tiesību aktos. E-lietas koplietošanas risinājumu platformā tiks apstrādāti divos veidos iegūti personas dati – personas dati, kas tiek iegūti no pamatdarbības informācijas sistēmām un dati, kas tiek pirmreizēji ievadīti e-lietas koplietošanas risinājuma platformā. Pirmajā gadījumā par personas datu korektumu līdz to apstrādei, tai skaitā publicēšanai, e-lietas koplietošanas risinājuma platformā ir atbildīga tā iestāde, kas nodrošina personas datu ievadi attiecīgajā valsts informācijas sistēmā, bet otrajā gadījumā, kad tiek apstrādāti personas dati, lai nodrošinātu e-lietas koplietošanas risinājumu darbību, personas datu pārzinis ir Tiesu administrācija. Minētajā pantā tiek nodalīta personu datu pārziņu atbildība, nosakot, par kādiem datiem atbild attiecīgais personu datu pārzinis. Tiesu administrācija atbildēs par personas datiem, kas ietverti e-lietas koplietošanas risinājumos. Par personas datiem, kas iegūti no valsts informācijas sistēmām, Tiesu administrācija būs atbildīga par tehnisko pusi, piemēram, par personas datu glabāšanu atbilstoši Ministru kabinetā noteiktajam glabāšanas termiņam un personas datu nemainību, bet nebūs atbildīga par personas datu pareizību, labošanu un datu subjektu pieteikumu izpildi. Par personas datiem, kas tiek apstrādāti valsts informācijas sistēmās, kas nav pamatdarbības informācijas sistēma, kuru personas datus izmantos arī e-lietas koplietošanas risinājumu platforma, atbildīgs ir tās valsts informācijas sistēma pārzinis, kurā personas dati tika radīti.  Vispārīgās datu aizsardzības regulas 6. panta pirmās daļas e) apakšpunktā tiek noteikts, ka personas datu apstrāde ir likumīga tikai tādā apmērā un tikai tad, ja apstrāde ir vajadzīga, lai izpildītu uzdevumu, ko veic sabiedrības interesēs vai īstenojot pārzinim likumīgi piešķirtās oficiālās pilnvaras. Lai nodrošinātu tiesisko noteiktību, kā arī, lai iestādēm savas pamatdarbības funkciju izpildē būtu tiesisks pamats apstrādāt personas datus e-lietas koplietošanas risinājumu platformas ietvaros, likumprojekta 8. panta trešajā daļā tiek noteiktas iestādes, kurām ir tiesības apstrādāt šos personas datus, tos nododot e-lietas koplietošanas risinājuma platformai. Proti, minētajā panta daļā tiek nodalītas iestādes, kas pieslēdzas e-lietas koplietošanas risinājumu platformai ar savu pamatdarbības informācijas sistēmu, no personām, kurām ir piekļuves tiesības, izmantojot e-lietas portālu, un kuru tiesības ir atrunātas likumprojekta 9. pantā. Šajā panta daļā tiek runāts par iestādēm, kas iekļaujas e-lietas koplietošanas risinājumu platformā kā vienotā sistēmā, un minētā tiesību norma piešķirs tiesisku pamatu iestādēm dalīties ar personas datiem ar e-lietas koplietošanas risinājumu platformu. Jāatzīmē, ka minētajā tiesību normā, ievērojot arī līdzīga satura regulējumos minēto, ir uzsvērts tieši iestāžu, ne informācijas sistēmu loks. Turklāt jāņem vērā, ka ne visos gadījumos datus konkrētajā informācijas sistēmā ievada tikai un vienīgi šīs sistēmas pārzinis. Piemēram, attiecībā uz Tiesu informatīvo sistēmu Tiesu administrācija pilda pārziņa funkciju, savukārt datus ievada tiesa.  Tādējādi attiecīgā panta trešajā daļā ir ietverts uzskaitījums ar iestādēm, kas e‑lietas koplietošanas risinājumu platformā apstrādā personas datus to darbību reglamentējošos normatīvajos aktos noteikto funkciju izpildei, apmainoties ar pamatdarbības informācijas sistēmās esošo informāciju.  Vienlaikus likumprojektā dots arī atvērts regulējums, nosakot, ka e-lietas koplietošanas risinājumu platformā personas datus var apstrādāt arī citas valsts un pašvaldību iestādes, ja vien to darbību reglamentējošos normatīvajos aktos ir noteiktas iestādei funkcijas saistībā ar nolēmuma izpildi (likumprojekta 8. panta trešās daļas 7. punkts), tādējādi izvairoties no tiesību normas nemitīgas grozīšanas, ja tiktu paplašināts to iestāžu loks, kuru funkcijas ir saistītas ar nolēmuma izpildi.  Vienlaikus uzsverams, ka attiecīgajā pantā tiek noteikts tiesiskais pamats attiecībā uz tādu personas datu apstrādi, kas e-lietas koplietošanas risinājumu platformā tiks apstrādi ar pamatdarbības informācijas sistēmu starpniecību. Ja šādu datu apstrāde notiek ārpus pamatdarbības informācijas sistēmas, piemēram, e-lietas portālā zvērinātam advokātam, ekspertam ievadot datus, šo personu datu apstrāde un atbildība zvērinātam advokātam, ekspertam izriet no procesuālajos likumos noteiktā pienākuma, tostarp, ievērojot arī vispārējos personas datu apstrādes principus.  Likumprojekta 8. panta ceturtajā daļā tiek noteikts personu datu apstrādes nolūks. Pamatojoties uz šo normu, procesos iesaistītajām amatpersonām vai to uzdevumā attiecīgajā iestādē nodarbinātajam tiek dotas tiesības apstrādāt e-lietas koplietošanas platformā esošos personas datus atbilstoši procesu normatīvajos aktos noteiktām funkcijām, lai tās izpildītu elektroniskā vidē. Līdz ar to, ar procesā iesaistītajām personām šīs normas izpratnē saprot gan procesa virzītājus, gan personas, kas veic administratīvā pārkāpuma procesu, gan tiesu, gan probācijas speciālistus, gan Ieslodzījuma vietu pārvaldes amatpersonas, gan arī amatpersonas, kuras e-lietā neveic darbības iestādes pamatdarbības informācijas sistēmā, bet ievada attiecīgu informāciju e-lietas portālā.  Savukārt likumprojekta 8. panta piektajā daļa ir par personas datu uzglabāšanas ilgumu e-lietas koplietošanas risinājumu platformā. Personas datu uzglabāšanas ilgums e-lietas koplietošanas risinājumu platformā tiek sasaistīts ar iepriekš minēto datu apstrādes nolūku. Šīs normas būtība ir paredzēt, ka, kamēr process elektroniskā vidē ir aktīvs, e-lietas koplietošanas risinājumu platforma glabā datus, kam piekļūst visi procesa dalībnieki. Kamēr minētais process elektroniskā vidē ir aktīvs, nav iespējams noteikt, cik ilgi dati būs nepieciešami.  Viens no e-lietas koplietošanas risinājumiem ir e-lietas portāls, kas ir tīmekļvietne, kas paredz procesos elektroniskā vidē iesaistītām personām iespēju iesniegt un saņemt informāciju elektroniskā veidā. Šajā tīmekļvietnē procesa elektroniskā vidē laikā varēs aplūkot no iestādes nodotos materiālus, paša iesniegtos dokumentus un pieteikumus, sazināties ar procesa virzītājiem, personām, kas veic administratīvā pārkāpuma procesu, tiesu vai nolēmuma izpildes iestādi. Tāpat arī e-lietas portāls noteiktam personu lokam būs kā darba vieta. Līdz ar to tiek paredzēts, ka valsts un pašvaldības iestāde var piekļūt un ievadīt informāciju e-lietas portālā, ciktāl to funkciju un uzdevumu izpilde nav iespējama pamatdarbības informācijas sistēmā, kā arī gadījumā, ja šādas pamatdarbības informācijas sistēmas vispār nav. Jautājums par informācijas pieejamību e-lietas portālā tiek regulēts likumprojekta **9. pantā.** E-lietas portāls ir orientēts uz saziņu tieši procesu elektroniskā vidē ietvaros. Gadījumos, kad persona vēlēsies sazināties ar iestādi par jautājumiem, kas nav administratīvā pārkāpumu procesa, administratīvā procesa, kriminālprocesa, civilprocesa, audzinoša rakstura piespiedu līdzekļu piemērošanu bērniem vai nolēmuma izpildes procesa kompetences jautājums, tad persona saziņai ar iestādi kā ierasts var izmantot [www.latvija.lv](http://www.latvija.lv) portālu. Attiecīgi, lai personai e-lietas portāls būtu ērti lietojams, e-lietas portālā tiek piedāvātas jau gatavas veidlapas, piemēram, prasības pieteikuma veidlapa. Saskaņā ar procesu normatīvajiem aktiem personām vēl aizvien tiek saglabāta iespēja dokumentus iesniegt parakstītus ar drošu elektronisko parakstu vai pašrocīgu parakstu, taču sākot funkcionēt e-lietas portālam, personai tiks piedāvāta alternatīva iespēja – e-lietas portāla lietotājam būs pieejams elektroniskais paraksts Regulas Nr. 910/2014 3. panta 10. punkta izpratnē. Personai tiek nodrošināta iespēja e-lietas portālā izvēlēties universālu iesnieguma veidlapu vai speciālu jau e-lietas portālā piedāvātu veidlapu (piemēram, prasības pieteikums, prasība par uzturlīdzekļu piedziņu u.c.), kurai var pievienot dokumentus jeb datnes. Iesniegums ar pievienotajām datnēm pēc tehnoloģiskas parakstīšanas automātiski tiks nosūtīts uz e-lietas koplietošanas risinājumu platformu. E-lietas portālā atsevišķi nebūs integrēta iespēja parakstīt dokumentus ar drošu elektronisko parakstu, bet būs nodrošināta iespēja E-lietas portālā augšupielādēt ar drošu elektronisko parakstu parakstītus dokumentus. Iespēja dokumentu parakstīt e-lietas portālā bez droša elektroniskā paraksta, izriet no procesa normatīvajos aktos noteiktā.  Revīzijas ziņojumā tiek norādīts, ka e-lietai trūkst virsuzraudzības e-lietas ieviešanas mērķu sasniegšanai. Līdzšinējā prakse parāda, ka iestādēs izveidotās organizatoriskās struktūras ir atbildīgas par konkrētiem projektiem, bet nav izveidota un noteikta viena atbildīgā iestāde par e-lietas kopējo pārvaldību, ieviešanas koordinēšanu un uzraudzību kopumā, kas aptvertu e-lietas ieviešanu izmeklēšanas un tiesvedības procesos visās jomās – kriminālprocesā, administratīvo pārkāpumu procesā, civilprocesā un administratīvajā procesā tiesā. Revīzijas ziņojumā konstatēts, ka, ņemot vērā e-lietas kopējās pārvaldības trūkumu, ieviešana ir sadrumstalota vairākos projektos, kas nav savstarpēji saskaņoti, trūkst spējas finansējuma piesaistei atbilstoši aktivitātes prioritātei un mērķtiecīgas rīcības e-lietas ekonomiskai īstenošanai. Lai varētu pārraudzīt e-lietas ieviešanu un attīstību kā vienotu procesa un elektroniskas vides veidošanu, likumprojekta **10. pantā** tiek nostiprināts jauns institūts – E-lietas uzraudzības padome (turpmāk – padome), kas ir koleģiāla institūcija, kas īsteno e-lietas pārraudzību un koordinē e-lietas darbību un attīstību. Šīs padomes mērķis ir nodrošināt saskaņotu e-lietas koplietošanas risinājumu platformas darbību visu iesaistīto iestāžu pamatdarbības informācijas sistēmu uzturēšanai un attīstībai visos procesos elektroniskā vidē. Likumprojektā tiek noteikts, ka padomes sastāvā ir tieslietu ministrs, kas arī pildīs padomes priekšsēdētāja funkcijas, vides aizsardzības un reģionālās attīstības ministrs, iekšlietu ministrs un ģenerālprokurors. Tāpat tiek paredzēts, ka padomes sēdē bez balsstiesībām ar padomdevēja tiesībām ir tiesīgs piedalīties finanšu ministrs, kā arī atbilstoši katram padomē skatāmajam jautājumam padomes priekšsēdētājs var uzaicināt padomes sēdēs piedalīties arī citu valsts institūciju amatpersonas un darbiniekus, nevalstisko organizāciju pārstāvjus, ekspertus un citus speciālistus.  Attiecīgi, lai regulētu padomes darbības organizatorisko pusi, tiek dots deleģējums Ministru kabinetam noteikt padomes funkcijas un darba organizāciju.  Tāpat, lai ikdienā nodrošinātu un attīstītu e-lietas darbību, ir nepieciešams izveidot pastāvīgi darbojošos institūtu ar mērķi koordinēt e-lietas darbību un veicināt e-lietā iesaistīto institūciju sadarbību. Par šādu institūtu tiek noteikta starpinstitucionāla darba grupa, kuru izveido Ministru kabinets. Tādējādi tiks nodrošināta vienotas nacionāla līmeņa e-lietas koncepcijas un vienotās e-lietas arhitektūras īstenošana un attīstība, kā arī turpmāka e-lietas pārvaldības mehānisma realizācija. Pamatā šīs starpinstitucionālās darba grupas uzdevums būs risināt ikdienas jautājumus, sagatavot nepieciešamos konceptuālos dokumentus, ko apstiprināt padomei, un izpildīt padomē pieņemtos lēmumus.  Administratīvās atbildības likums stājās spēkā 2020. gada 1. jūlijā. Tajā netika ietverts regulējums par APAS statusu un darbību, kā arī regulējums par papīra formā sagatavoto dokumentu pārvēršanu elektroniskā formā, tādējādi Administratīvās atbildības likumā netika nodrošināts tiesiskais regulējums gadījumiem, kad administratīvā pārkāpuma process norisinās ar elektroniskās vides starpniecību. Lai Administratīvās atbildības likumā neveiktu grozījumus vēl pirms likuma spēkā stāšanās, attiecīgi grozījumi, kas nostiprina APAS sistēmas statusu un darbību, kā arī administratīvā pārkāpuma procesa norisi iestādē ar elektroniskās vides starpniecību, tika veikti Sodu reģistra likumā. Ar grozījumiem noteikta kārtība, kādā veidā iestādē nodrošināma papīrā sagatavoto dokumentu pārvēršana elektroniskajā formā, lai nodrošinātu elektronisko dokumentu juridisko spēku. Ievērojot to, ka APAS ir Sodu reģistra apakšsistēma, kurā strādā tikai iestāžu amatpersonas, šobrīd trūkst tiesiskā regulējuma par procesu tiesā.  Līdz ar to likumprojektā ir ietverts pārejas noteikums, kurā tiek noteikta atsevišķa kārtība, kāda ir jāpiemēro administratīvā pārkāpuma procesa norisei tiesā līdz grozījumu Administratīvās atbildības likumā spēkā stāšanās brīdim.  Ja administratīvā pārkāpuma procesa ietvaros tiesa saņem dokumentus papīra formātā, nepieciešams normatīvi risināt jautājumu par šo dokumentu juridisko spēku, ja tie tiek pārveidoti elektroniskā formā un ievietoti sistēmā. Tādēļ šajā likumprojektā ir nepieciešams ietvert līdzīgu tiesisko regulējumu Sodu reģistra likumā esošajam regulējumam.  Pārejas noteikumu 1.punkta 1. apakšpunktā tiek noteiktas prasības, kā tiesā iesniegtie dokumenti, ja tie ir papīra formā, tiek pārvērsti par elektroniskiem dokumentiem ar juridisko spēku. Proti, tos apliecina ar elektronisko parakstu Regulas Nr. 910/2014 3. panta 10. punkta izpratnē. Saskaņā ar Regulas Nr. 910/2014 3.panta 10.punktu elektroniskais paraksts ir elektroniski dati, kas pievienoti citiem elektroniskajiem datiem vai loģiski saistīti ar tiem un ko parakstītājs izmanto, lai parakstītos. Minētās prasības ir pielāgotas e-lietas būtībai, lai dokumentu elektronizācijas procesu padarītu maksimāli ērtu un ātru, tai pat laikā saglabājot dokumenta kvalitāti, iespēju to izlasīt, pārvēršot papīra formas dokumentus elektroniskā formā un nodrošinot šī dokumenta aizsardzību pret papildinājumiem, izmaiņām vai neatļautas piekļūšanas un iznīcināšanas. Tāpat jānorāda, ka normatīvajos aktos ir noteiktas tiesības dokumentu pārvaldības jomā piemērot no Arhīvu likuma speciālus noteikumus. Arhīvu likuma 4.panta septītā daļa ietver deleģējumu Ministru kabineta noteikumiem, kas paredz detalizētākus noteikumus dokumentu un arhīva pārvaldībai. Šo Ministru kabineta 2012.gada 6.novembra noteikumu Nr.748 "Dokumentu un arhīvu pārvaldības noteikumi" 3.punkts paredz iespēju citos normatīvajos aktos noteikt speciālas prasības dokumentu pārvaldības jomā, kas attiecīgi tiek darīts šī likumprojekta pārejas noteikumā. Ņemot vērā, ka Arhīvu likumā ietvertās publisko dokumentu pārvēršanas prasības ir smagnējas, likumprojekta pārejas noteikumu 1.punkta 1. apakšpunktā tiek noteiktas prasības, lai ātri un viegli nodrošinātu procesu elektronizāciju, pārvēršot papīra formas dokumentus. Likumprojekta pārejas noteikumā piedāvātās dokumenta pārvēršanas prasības ir padarītas elastīgākas, ātrāk īstenojamas un atbilstošākas e-lietas mērķim nekā to paredz Arhīvu likums, kā arī tās ir izveidotas atbilstoši procesu normatīvajos aktos noteiktajām prasībām par dokumentu pārvēršanu, taču saglabājot Arhīvu likumā noteikto prasību galvenos principus par pārvērstā dokumenta kvalitāti. Vienlaikus šīs prasības par papīra formas dokumentu pārvēršanu ir identiskas Sodu reģistra likuma 26.panta 1.-3.punktā nostiprinātajām dokumentu pārvēršanas prasībām, ko likumdevējs jau ir akceptējis.  Saskaņā ar pārejas noteikumu 1. punkta 2. apakšpunktu pārvēršamais papīra dokuments ir glabājams līdz galīgā nolēmuma spēkā stāšanās dienai. Šis apstāklis ir būtisks, lai neierobežotu personas tiesības apstrīdēt kāda dokumenta, kas tiek pārvērsts elektroniskā formā, juridisko spēku. Brīdī, kad būs stājies spēkā galīgais nolēmums, papīra formas dokumenti, kuri būs pārvērsti elektroniskā formā un būs apstiprināti ar elektronisko parakstu, tiks iznīcināti. Kārtība, kādā tiek glabāti līdz iznīcināšanai pārvērstie papīra dokumenti, tiks regulēta iestādes iekšējos normatīvajos aktos. Savukārt, ja tiesvedības stadijā tiesā būs uzkrājušies kādi papīra formas dokumenti un tie veidos administratīvā pārkāpuma lietu, tad saskaņā ar Administratīvās atbildības likuma 231. pantu administratīvā pārkāpumu lieta pēc nolēmuma stāšanās spēkā nekavējoties tiek nosūtīta iestādei lēmuma izpildei un administratīvā pārkāpuma lietas glabāšanai. Vienlaikus norādāms, ka Sodu reģistra likuma 26.panta 4.punkts paredz kārtību, kā oriģinālā dokumenta iznīcināšanas process tiek dokumentēts iestādes vadītāja noteiktajā kārtībā, tādēļ attiecīgi līdzīga rīcība ar papīra oriģinālajiem dokumentiem tiek paredzēta arī administratīvā pārkāpuma procesa tiesas stadijā, kad papīra formas dokumenti, pēc to pārvēršanas elektroniskajā dokumentā, zaudē savu nozīmi un ir iznīcināmi. Svarīgi nošķirt, ka Ministru kabineta noteikumi, kas tiks izstrādāti saskaņā ar šī likumprojekta 3.panta sestajā daļā noteikto deleģējumu, neietvers kārtību, kādā būtu glabājami papīra formas dokumenti līdz to iznīcināšanai. Noteikumos, kas tiks izstrādāti, pamatojoties uz likumprojekta 3.pantā dotā deleģējuma pamata, tiks atrunāti elektronisko datu, kas atrodas e-lietas koplietošanas risinājumu platformā, glabāšanas nosacījumi.  Atbilstoši Elektronisko dokumentu likuma 3. panta sestajai daļai minētais likums piemērojams tiktāl, ciktāl citos normatīvajos aktos nav noteikta cita dokumentu noformēšanas kārtība un nosacījumi. Ievērojot minēto, pārejas noteikumā tiek noteikta cita dokumentu noformēšanas kārtība un nosacījumi, tostarp attiecībā arī uz dokumentu apliecināšanu.  Pārejas noteikumu 1. punkta 3. apakšpunkts noteic gadījumus, kad dokuments ir uzskatāms par parakstītu, ja tajā nav personas pašrocīga paraksta. Attiecībā uz e-lietā pamatdarbības informācijas sistēmās veicamajiem apliecinājumiem un parakstiem tiek paredzēts, ka prasības par dokumenta parakstīšanu vai apliecinājuma veikšanu ir izpildītas, ja dokumenti vai apliecinājumi izveidoti pamatdarbības informācijas sistēmā un parakstīti ar elektronisko parakstu Regulas Nr. 910/2014 3. panta 10. punkta izpratnē, t.i. parakstot to bez kvalificēta elektroniskā paraksta. Jāuzsver, ka likumprojekts neizvirza prasību pārvērsto dokumentu apliecināt atbilstoši vispārējiem dokumentu atvasinājumu apliecināšanas noteikumiem ar apliecinājuma uzrakstu. Minētais attiecas arī uz elektroniskā formā pārvērstu papīra formas dokumentu, kas pārvērsts atbilstoši šā pārejas noteikumu 1.punkta 1. apakšpunktā noteiktajām prasībām. Pārejas noteikumu 1.punkta 4.apakšpunkts ir attiecināms uz dokumentiem, kas tiek izveidoti pamatdarbības informācijas sistēmā, kurā elektronisko procesu īsteno tiesa administratīvā pārkāpuma lietās, proti, tiesa elektronisko lietu ved tiesu informācijas sistēmā. Piemēram, personas vēl aizvien var iesniegt pašrocīgi parakstītu vai ar drošu elektronisku parakstu parakstītu sūdzību, kā to paredz Administratīvās atbildības likuma 185.pants, taču šī sūdzība tiks pārvērsta par elektronisku dokumentu un tiesu informācijas sistēmā tiks apstiprināta ar elektronisko parakstu Regulas Nr. 910/2014 3. panta 10. punkta izpratnē. Tāpat norādāms, ka tiesu informācijas sistēmā ir iestrādāta iespēja tiesnesim spriedumu parakstīt ar drošu elektronisko parakstu arī administratīvā pārkāpuma procesa ietvaros. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, Vides aizsardzības un reģionālās attīstības ministrija, Iekšlietu ministrija, Latvijas Republikas prokuratūra, Tiesu administrācija, Ieslodzījuma vietu pārvalde, Valsts probācijas dienests, Valsts ieņēmumu dienests. Pamatojoties uz tieslietu ministra 2020. gada 14. decembra rīkojumu Nr.1-1/299 "Par darba grupas izveidi E-lietas regulējuma likumprojekta izstrādei" (ar 2021. gada 15. marta rīkojuma grozījumiem Nr.1-1/53), tika izveidota starpinstitucionāla darba grupa likumprojekta izstrādei. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | E-lietas koplietošanas risinājuma platformas un pamatdarbību informācijas sistēmas pārziņi un turētāji. E-lietas uzraudzības padomes locekļi.  Personas, kuru dati tiks apstrādāti e-lietas koplietošanas risinājuma platformā. |
| 2. | Tiesiskā regulējuma ietekme uz tautsaimniecību un administratīvo slogu | Līdz ar koordinētas e-lietas darbības un attīstības ieviešanu tiks nodrošināta saskaņota e-lietas koplietošanas risinājumu platformas darbība visu iesaistīto iestāžu pamatdarbības informācijas sistēmu uzturēšanai un attīstībai procesa elektroniskā vidē stadijās. Visu procesu koordinēta īstenošana, iespējas izmantot jau izstrādātos tehniskos risinājumus, nepieciešamības gadījumā tos pielāgojot, nevis radot analogus, ļaus paaugstināt valsts pārvaldes efektivitāti, kam ir netieša ietekme uz tautsaimniecības attīstību. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Valsts un pašvaldības iestāžu un amatpersonu darbība un pienākumu apjoms līdz ar e-lietas ieviešanu noteikts procesuālajos likumos, ievērojot katra procesa īpatnības. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2021. gads | | Turpmākie trīs gadi (*euro*) | | | | |
| 2022 | | 2023 | | 2024 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2023. gadam | izmaiņas, salīdzinot ar vidēja termiņa budžeta ietvaru  2023. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 4838 | 0 | 20 490 | 0 | 28 174 | 28 174 |
| 2.1. valsts pamatbudžets | 0 | 4838 | 0 | 20 490 | 0 | 28 174 | 28 174 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | -4838 | 0 | -20 490 | 0 | -28 174 | -28 174 |
| 3.1. valsts pamatbudžets | 0 | -4838 | 0 | -20 490 | 0 | -28 174 | -28 174 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 4838 | X | 20 490 | X | 28 174 | 28 174 |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Lai nodrošinātu prasību lietot eZīmogu Regulas Nr. 910/2014 3. panta 27. punkta un laika zīmogu Regulas Nr. 910/2014 3. panta 33. punkta izpratnē, radīsies izmaksas par minēto pakalpojumu iegādi no VAS "Latvijas Valsts radio un televīzijas centrs" (LVRTC).  **2021. gadā un 2022. gadā papildu izdevumu segšanai Tieslietu ministrijas budžeta apakšprogrammā 03.02.00 "Apgabaltiesas un rajonu (pilsētu) tiesas" nepieciešams finansējums** **3415** ***euro***.  No 2021. gada 1. decembra eZīmogs un laika zīmogs izmantojams, sagatavojot brīdinājumus civillietās, kas izskatāmas saskaņā ar Civilprocesa likuma 50.1 nodaļu "Saistību piespiedu izpildīšana brīdinājuma kārtībā". Mēnesī tiek iesniegti līdz 8000 pieteikumu un atbilstoši LVRTC cenrādim plānotās izmaksas ir 284,57 *euro* mēnesī, jeb 3415 *euro* gadā.  **2023. gadā un turpmāk ik gadu** **Tieslietu ministrijas budžeta apakšprogrammā 03.02.00 "Apgabaltiesas un rajonu (pilsētu) tiesas"** **nepieciešams finansējums** **11 099** ***euro.***  1) eZīmoga un laika zīmoga izmantošana, sagatavojot brīdinājumus civillietās, kas izskatāmas saskaņā ar Civilprocesa likuma 50.1 nodaļu "Saistību piespiedu izpildīšana brīdinājuma kārtībā" (atbilstoši augstāk norādītajam)– 3415 *euro.*  2) Ar 2023. gada 1. janvāri paredzams, ka papildus minētajiem brīdinājumiem nepieciešams apliecināt ieskenētos dokumentus, kas nozīmē 240 000 materiālu (dokumentu) gadā. Šādā apjomā pakalpojuma izmaksas saskaņā ar LVRTC cenrādi mēnesī ir 640,29 *euro,* jeb 7684 *euro* gadā.  Kopā: 3415 *euro* + 7684 *euro* = 11 099 *euro.*  Prokuratūras informācijas sistēmā ir iestrādāta pārvērsto un sagatavojamo e-lietas ietvaros dokumentu apliecināšana ar eZīmogu un laika zīmogu. Sākot jau ar 2021. gada 1. decembri paredzēta e-lietas ieviešanas uzsākšana, un eZīmoga un laika zīmoga izmantošana, apliecinot dokumentus krimināllietās, prokuratūrai radīs papildu izmaksas.  2021. gadā prokuratūras budžeta programmā 01.00.00 “Prokuratūras iestāžu uzturēšana” nepieciešams finansējums 1 423 euro (1 mēnesis, sākot ar 01.12.2021.).  2022. gadā un turpmāk ik gadu prokuratūras budžeta programmā 01.00.00 “Prokuratūras iestāžu uzturēšana” nepieciešams finansējums 17 075 euro.  Paredzams, ka gadā nepieciešams apliecināt 500 000 dokumentu (10 000 lietas gadā x 50 dokumentu katrā lietā = 500 000 ). Šādā apjomā pakalpojuma maksa saskaņā ar LVRTC cenrādi mēnesī ir 1 422.87 euro, jeb 17 075 euro gadā. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav. | | | | | | |
| 8. Cita informācija | Tieslietu ministrija un Prokuratūra 2021. un 2022.gadā eZīmoga un laika zīmoga nodrošināšanai papildus nepieciešamos izdevumus segs esošā budžeta ietvaros, savukārt sākot no 2023.gada un turpmāk esošā budžeta ietvaros, ja netiks konstatēts citu regulāro preču un pakalpojumu izdevumu pieaugums. | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Likumprojekts "Grozījumi Administratīvās atbildības likumā", lai noteiktu kārtību, kāda tiek elektronizēti procesi un ieviesta elektronisko dokumentu aprite.  Lai noteiktu detalizētu uzskaitījumu e-lietas koplietošanas risinājumu platformā apstrādājamiem datiem, datu glabāšanas noteikumus un apstrādes kārtību, kā arī izvērsti noteiktu E-lietas uzraudzības padomes funkcijas un darba organizāciju, likumprojektā ir ietverts deleģējums Ministru kabinetam izdot trīs noteikumus:  1. Ministru kabineta noteikumi par e-lietas koplietošanas risinājumu platformas nodrošināšanai nepieciešamo apstrādājamo datu apjomu, to glabāšanas noteikumiem un apstrādes kārtību;  2. Ministru kabineta noteikumi par E-lietas uzraudzības padomes funkcijām un darba organizāciju un starpinstitucionālas darba grupas izveidi, nodrošinot mērķtiecīgu sadarbību un koordināciju vienotas nacionāla līmeņa e-lietas koncepcijas un vienotās e-lietas arhitektūras īstenošanai un attīstībai, kā arī turpmākai e-lietas pārvaldības mehānisma realizācijai;  3. Ministru kabineta noteikumi par pamatdarbības informācijas sistēmās pastāvīgi un uz laiku glabājamo e-lietas datu arhivēšanas kārtību.  Tāpat, lai nostiprinātu ar šo likumprojektu veiktās izmaiņas, kas ietekmē pamatdarbības informācijas sistēmas darbību, ir nepieciešams izdarīt grozījumus Ministru kabineta 2016. gada 20. septembra noteikumos Nr. 618 "Tiesu informatīvās sistēmas noteikumi".  Tiesu lietvedības jautājumos šobrīd ir piemērojami Tieslietu ministrijas 2017. gada 19. jūnija iekšējie noteikumi Nr. 1-2/19 "Tiesu lietvedības organizēšanas noteikumi". Ņemot vērā, ka procesuālajos likumos tiek veiktas būtiskas izmaiņas, kas skar ar tiesu lietvedības organizēšanu saistītus jautājumus, tad attiecīgi šobrīd spēkā esošie tiesu lietvedības organizēšanas noteikumi būs pārstrādājami, paredzot dokumentu apriti gan E-lietas kontekstā, gan saistībā ar papīra dokumentiem, kā arī atrunājot īpatnības atbilstoši katram procesa likumam.  Saeimā izskatīšanā atrodas likumprojekts "Grozījumi Civilprocesa likumā" Nr. 953/Lp13, likumprojekts "Grozījumi Kriminālprocesa likumā" Nr. 897/Lp13, likumprojekts "Grozījumi Administratīvā procesa likumā" Nr. 887/Lp13, kuros tiek noteikta kārtība, kādā tiek elektronizēti procesi un ieviesta elektronisko dokumentu aprite.  Šobrīd notiek jauna Ieslodzījuma vietu pārvaldes likumprojekta izstrāde, lai regulētu Ieslodzīto informācijas sistēmas darbību un datu apstrādes jautājumus, kā arī Ministru kabineta noteikumu "Ieslodzīto informācijas sistēmas noteikumi" izstrāde.  Šobrīd notiek likumprojekta "Grozījumi Valsts probācijas dienesta likumā" izstrāde un darbs pie grozījumu izstrādes un virzīšanas Ministru kabineta noteikumos, kas nosaka Valsts probācijas dienesta funkciju izpildi.  Tieši izmaiņas procesu normatīvo aktos ļaus pakāpeniski samazināt izmeklēšanas un tiesvedības termiņus un nodrošināt informācijas pieejamību un atklātību, tādejādi padarot visus procesus ātrākus, lētākus, efektīvākus, caurskatāmākus, drošākus, vienlaikus neaizmirstot par personu datu aizsardzības principu ievērošanu elektroniskajā vidē. |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Tiks nodrošināta sabiedrības līdzdalība un komunikācijas aktivitāte, lai informētu sabiedrību par projektu un dotu iespēju tai izteikt viedokli. |
| 2. | Sabiedrības līdzdalība projekta izstrādē | Likumprojekta steidzamības dēļ tika noteikts īss - divu dienu termiņš, kura laikā sabiedrībai tika dota iespēja izteikt viedokli par izstrādāto projektu. Šī likumprojekta steidzamība pamatojama ar to, ka saistībā ar e-lietas ieviešanu izstrādātie grozījumi Kriminālprocesa likumā, Civilprocesa likumā, Administratīvā procesa likumā ir iesniegti Saeimā un šim likumprojektam ir jāstājas spēkā vienlaicīgi ar minētajiem procesuālajiem likumiem, lai netiktu aizskartas personu tiesības un iestādēm būtu tiesības apstrādāt datus e-lietas koplietošanas risinājumu platformas ietvaros, īstenojot civilprocesu, kriminālprocesu, administratīvā pārkāpuma procesu, administratīvo procesu vai nolēmuma izpildes procesu.  Tieslietu ministrija 2021. gada 11.maijā projektu ievietoja savā tīmekļvietnē sadaļā "Sabiedrības līdzdalība" (pieejams: <https://www.tm.gov.lv/lv/pazinojums-par-lidzdalibas-iespejam-likumprojekta-e-lietas-koplietosanas-risinajumu-platformas-likums-izstrades-procesa-lidz-2021-gada-13-maijam>), kā arī projekts tika ievietots Valsts kancelejas tīmekļvietnē sadaļā "Ministru kabineta diskusiju dokumenti", tādējādi dodot iespēju sabiedrībai līdzdarboties tiesību akta izstrādes procesā. |
| 3. | Sabiedrības līdzdalības rezultāti | Sabiedrības viedokļi par likumprojektu organizētās sabiedrības līdzdalības ietvaros netika saņemti. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tieslietu ministrija, Valsts policija, Iekšlietu ministrija, Latvijas Republikas prokuratūra, tiesas, valsts un pašvaldības iestādes, kas īsteno kriminālprocesu un administratīvo pārkāpuma procesu, Valsts probācijas dienests un Ieslodzījuma vietu pārvalde, Vides aizsardzības un reģionālās attīstības ministrija, iestādes un personas, kas īsteno nolēmumu izpildi, Valsts tiesu ekspertīžu birojs, Juridiskās palīdzības administrācija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ar šo likumu tiek izveidota E-lietas uzraudzības padome, kas ir koleģiāla institūcija un īsteno e-lietas pārraudzību un koordinē e-lietas darbību un attīstību, nodrošinot saskaņotu e-lietas koplietošanas risinājumu platformas darbību visu iesaistīto iestāžu pamatdarbības informācijas sistēmu uzturēšanai un attīstībai. Kā būtiskākās funkcijas E-lietas uzraudzības padomei var izdalīt starpinstitucionālas darba grupas izstrādātās vienotās e-lietas koncepcijas un arhitektūras, vienotā e-lietas ieviešanas rīcības plāna un citu stratēģisku dokumentu apstiprināšanu, priekšlikumu par izmaiņām vienotajā e-lietas koncepcijā  un arhitektūrā izvērtēšanu.  Lai nodrošinātu regulāru darbību e-lietas darbības attīstībai un risinātu ikdienas jautājumus, Ministru kabinets izveido starpinstitucionālu darba grupu, ko veidos e‑lietas veidojošās pamatdarbības informācijas sistēmu pārziņi.  E-lietas uzraudzības padome un starpinstitucionālā darba grupa neradīs papildus administratīvo slogu, kā arī neradīs ietekmi uz citu institūciju cilvēkresursiem, jo padomes locekļi un tās izveidotās starpinstitūcijas darba grupas locekļi darbosies savu pašreizējo darba pienākumu ietvaros. |
| 3. | Cita informācija | Nav |

Ministru prezidenta biedrs,

tieslietu ministrs J. Bordāns

Degle 67035833

Gunta.Degle@tm.gov.lv